《游七星岩和李使君》
明代·李聪

郭外几青山，怪石嶙峋结。中有七星岩，内蕴光明穴。

山高势嵯峨，岩深洞幽绝。石髓滴千秋，恍惚悬素缬。

我欲登虬龙，峻坂回九折。我欲访层岩，仙踪不易蹑。

徘徊意难忘，感叹成虚说。贤哉李使君，不我疏远绝。

拉心同遨游，触目舒心悦。转盼岩谷间，分明天地设。

题诗记胜游，阳春飞白雪。抚景忆包公，贞心耿忠烈。

一砚且不持，爱民恒切切。清声耸后尘，美政光前哲。

吾侪亦何人，岂无名与节。岩下往还来，真心谁似铁。

作者简介：李聪，字士达，号北山。顺德人。明宪宗成化二年（一四六六年）进士。授南京江西道监察御史，改嘉兴知府，升广西参政。明嘉靖《广东通志》卷六一有传。